ગુજરાતી સમાચાર: 'બાહુબલી' બની બે બાળકીઓનો જીવ બચાવ્યો, CM રૂપાણીએ પોલીસકર્મીને કરી સલામ | Cm Rupani Praised Police Constables Work Of Saving Two Girls In Flood Water - Saurasthra Kutch | I Am Gujarat
Gujarati News Saurasthra-Kutch 'બાહુબલી' બની બે બાળકીઓનો જીવ બચાવ્યો, CM રૂપાણીએ પોલીસકર્મીને કરી સલામ
Updated: Aug 12, 2019 10:27 am IST
રાજકોટઃ મોરબીના ટંકારામાં પૂરની સ્થિતિ વચ્ચે બે બાળકીઓને પોતાના ખભા પર ઉચકીને કેડ સમા પાણીમાંથી જીવ બચાવનારા પોલીસ કોન્સ્ટેબલની બાહુબલી સાથે સરખામણી થઈ રહી છે. પોલીસકર્મીના આ ઉમદા કાર્ય બદલ મુખ્યમંત્રી વિજય રૂપાણીએ તેમને સલામ કર્યા હતા. પરંતુ કોન્સ્ટેબલ પૃથ્વીરાજસિંહ જાડેજા માટે પૂરગ્રસ્ત કલ્યાણપુરા ગામમાં કમર સુધીના પાણીમાંથી આ બાળકીઓનો જીવ બચાવવો પોતાની ડ્યુટીનો એક ભાગ હતો.
અમારા સહયોગી ટાઈમ્સ ઓફ ઈન્ડિયા સાથે વાત કરતા જાડેજાએ રવિવારે કહ્યું, પાણીના કરંટ સામે બે બાળકીઓનો ખભા પર ઉચકીને લઈ જવાના ભય વિશે હું જાણતો હતો. પરંતુ ગામમાં 42 લોકો ફસાયેલા હતા. મારી પાસે વિચારવાનો સમય નહોતો કારણ કે તેમના જીવ પણ જોખમમાં હતા. હું કોઈપણ રીતે તે લોકોનું રેસ્ક્યુ કરીને તેમનો બચાવવા ઈચ્છતો હતો.
શનિવારે કલ્યાણપુર ગામમાં પૂરનું પાણી ફરીવળતા 17 બાળકો સાથે 42 લોકો ફસાયા હોવાની માહિતી મળતા જ ટંકારા પોલીસ સ્ટેશનમાં ફરજ બજાવતા જાડેજા અન્ય પોલીસકર્મીઓ સાથે તેમને બચાવવા નીકળી પડ્યા હતા. સ્થાનિક તરવૈયાઓ સાથે પોલીસે રેસ્ક્યુ ઓપરેશન શરૂ કર્યું. પરંતુ લોકો વધારે હતા અને સમય ઓછો થઈ રહ્યો હતો આથી જાડેજા વધારે કંઈ વિચાર્યા વિના પોતાના ખભા પર એક સાથે બે બાળકીઓને બેસાડીને એક કિલોમીટર સુધી પાણીમાં ચાલ્યા. પગમાં ઈજા થવા છતાં તેઓ ક્યાંય અટકાયા નહીં. તેમણે કહ્યું, બાળકીઓને બચાવવાના આનંદે ઘા પર મલમનું કામ કર્યું. બધા જ ગામવાસીઓને રેસ્ક્યુ કરી લેવાયા હતા.
પોતાના આ કામ વિશે વિનમ્ર જાડેજા કહે છે, 'અમે જે પણ કર્યું તે અમારી ડ્યૂટીનો ભાગ હતો.' ઉપરાંત સીએમ રૂપાણીએ પણ ફોન કરીને તેમને વધુમાં વધુ આવા સાહસીક કાર્યો કરવા માટે કહ્યું. મુખ્યમંત્રીએ ટ્વીટ કરીને કોન્સ્ટેબલનો વીડિયો પોસ્ટ કરતા તેમના આ કાર્યની ખૂબ પસંસા કરી હતી. CMના આ ટ્વીટને 9000થી વધુ વખત રિટ્વીટ કરાઈ ચૂક્યો છે.